
Tájkép - táj nékül. A tenger, sivatag és égbolt ábrázolása Vija Celmins képein

A Vija Celmins 1938-ban született lett származású amerikai alkotó képein jelenlévő tájábrázolás különbözik a hagyományosan megszokott természeti képektől, ugyanis a tájképfestészet nyugati művészetben fellelhető hagyományának ellentmondva ezek a művek nem növényi, állati vagy emberi alakokat ábrázolnak, és a horizont vonala sem ad orientációs pontot a szemlélő számára a perspektivikus, vagyis a hagyományos nézőpont fölvételéhez. Mégis azzal érvelek, hogy a tengert, sivatagot és égboltot ábrázoló képek egyszerűsége, a monokróm festmények, rézkarcok és litográfiák hatalmas, gyakran végtelen teret bemutató esztétikája a tájképek előtér-háttér kettősségének a fölbontásával egy olyan absztrakt univerzumot hoz létre, amely joggal nevezhető a fenséges kategóriáját kimerítő tájnak. Ezekkel a képekkel párhuzamosan vizsgálom Vija Celmins azon pókhálót és pókfonalakat ábrázoló művei, amelyek éppolyan finoman és érzékenyen ragadják meg a végtelen és a miniatűr közötti léptékváltást, mint a fodrozódó hullámok, vagy a homokszemcsék és a galaxisok. Jóllehet ezek az aprólékos technikával, szinte kizárólag fényképek alapján készített monokróm és viszonylag kisméretű képek – kevés hossza vagy szélessége haladja meg a fél métert – hasonlónak tűnnek, az alkotói szándéknak megfelelő hosszabb kontempláció során feltűnik egyediségük és megismételhetetlenségük. A többrétegű felszín mögött pedig föltárul a képek belső tere, amelynek finom esztétikája a fenséges univerzumot minatürizálva jeleníti meg, ezáltal a szép esztétikai hagyományába tartozó térnek láttatja. Az elemzés során Hans Ulrich Gumbrecht a jelenlétről szóló elméletét, Immanuel Kant a fenséges és a szép kategóriájának elemzését, valamint ennek posztfeminista, vagyis ökofeminista (újra)írását használom fel az alkotói folyamat illusztrálására és a művész alkotásainak tájképekként való értelmezéséhez. 





